Щыгъуэ-щIэж махуэм траухуэ
Иджыпсту дуней псор зэрыува щытыкIэм щхьэкIи къэмынэу, КъБКъУ-м и педколледжым и егъэджакIуэхэмрэ студентхэмрэ зэкъуэувэри, «Зыри хуиткъым блэкIар зыщигъэгъупщэну» къыхуеджэныгъэм щIэт Iуэху щхьэпэр ирагъэкIуэкIащ, щхьэж и унэ щIэсыжу. Ар теухуауэ щытащ адыгэхэм ди щыгъуэ-щIэж махуэм икIи лэжьыгъэхэр Инстаграм сайтым еджапIэм щиIэ напэкIуэцIым щызэхуахьэсыжащ.
Бэч Каринэ Филологие щIэныгъэхэм я кандидат Пэщол Сакимэ и нэIэм щIэту ирагъэкIуэкIа лэжьыгъэхэм ящыщу напэкIуэцIым щыболъагъу филологие щIэныгъэхэм я доктор, профессор, КъБР-м щIэныгъэмкIэ щIыхь зиIэ и лэжьакIуэ, Къэбэрдей-Балъкъэрым гуманитар къэхутэныгъэхэмкIэ и институтым адыгэ IуэрыIуатэмкIэ и секторым и щIэныгъэлI нэхъыщхьэ Гъут Iэдэм, педколледжым тхыдэмкIэ и егъэджакIуэ Ахъмэт Заур, Тыркум къикIыжа ди лъэпкъэгъу Абазэ Ибрэхьим, щэнхабзэм и лэжьакIуэхэм фэеплъ махуэм ехьэлIа я Iуэху еплъыкIэхэр.
— БлэкIар умыщIэу къэкIуэнум ущыгугъ хъунукъым. Дэтхэнэ зы цIыху акъылыфIэри хущIэкъунущ тхыдэр къитIэщIыжыну. Нэхъыжьхэмрэ ныбжьыщIэхэмрэ я зэпыщIэныгъэрщ зыужьыныгъэм и лъабжьэр, ехъулIэныгъэхэм я щIэдзапIэр. Адыгэхэм хэщIыныгъэ ин къытхуэзыхьа Кавказ зауэм хэкIуэдахэм я фэеплъу ягъэува накъыгъэм и 21-р адыгэ псоми ди гуауэщ. ИлъэсищэкIэ екIуэ-кIа, дуней псом зыхуэбгъадэ хъун щымыIа а зауэ гущIэгъуншэм и зэран зэкIа ди лъэпкъэгъухэм ди щхьэр яхудогъэщхъ. Ди лъэпкъышхуэр дуней псом щызэбгрыпхъа хъуащ, ди блэкIари къэкIуэнури упщIэкIэ гъэнщIауэ, — жеIэ Пэшол Сакимэ.
КхъуэIуфэ Бэллэ ЕгъэджакIуэхэм я къалэныр зыхуэунэтIар щIэблэр лъэпкъым и тхыдэ напэкIуэцIхэм, ИстамбылакIуэм къытхуихьа хэщIыныгъэхэм щагъэгъуэзэнырщ, къэкIуэнум апхуэдэ щыуагъэхэм, гузэвэгъуэм пэIэщIэ зыщащIын, бзэр, хабзэр, щэнхабзэр яхъумэжын папщIэ.
Студентхэр гъэхуауэ, екIуу зэпэджэжащ КIыщокъуэ Алим, Бемырзэ Мухьэдин, Къагъырмэс Борис, Бещтокъуэ Хьэбас, ЖыркIагуэ Фатихь, Дыгъужь Къурмэн, Мерэтыкъуэ Метин, Зэхърэ Омер, Балъкъэр Фоусэт, Мэз Маринэ, Чэнджэщауэ Артур сымэ ди лъэпкъым и щхьэм кърикIуа лъэпкъгъэкIуэдым, адыгэхэм ятеухуауэ я Iэдакъэ къыщIэкIа усэхэм. Апхуэдэу гум хыхьэу жаIащ ИстамбылакIуэм теухуа уэрэд гуузхэр. Кавказ Ищхъэрэм ГъуазджэхэмкIэ и къэрал институтым и студент Щокъуий Мурат шыкIэпшынэкIэ гукъинэжу игъэзэщIащ «Мыхьэжырхэм я гъыбзэр». «Бзэрабзэ» гупым и уэрэджыIакIуэ Къуэдзокъуэ Ислъам жиIащ «Сэнджэлей» лIыхъужь уэрэдыр.
Мэкъуауэ Саидэ Лэжьыгъэм жыджэру хэтахэм фIыуэ зыхащIэ лъэпкъхэм я зэкъуэтыныгъэр, зэгурыIуэныгъэр, зэныбжьэгъугъэр, мамырыгъэр зэрыуасэншэр. Iуэхум хэта псоми дэтхэнэ зыри дыкъыхураджэ ди бзэр, лIэщIыгъуэкIэрэ къыддекIуэкI хабзэ дахэхэр, щэнхабзэр дяпэкIи тхъумэжыну, нэхъапэм адыгэм къыддалъагъуу щыта фIагъхэр къэтIэтыжыну, зи зыужьыныгъэкIэ япэ ища лъэпкъхэм дазэрыдекIуэкIыным дыхущIэкъуну, дэнэ щIыпIэ дыкъыщымыхутами, Хэкум и лъапIагъэр зыщыдмыгъэгъупщэну.
ТЕКIУЖЬ Заретэ.
